དེ་ཡང་བོད་ཀྱི་གསོ་བ་རིག་པ་ལས་ལུས་སེམས་གཉིས་ཀྱི་ནད་སེལ་བ་ལ་རྒྱུད་གཞུང་གི་ཐོག་མ་བསྟན་ཞིང་།དུག་གསུམ་ནད་སེལ་སངས་རྒྱས་སྨན་གྱི་བླ།།ཞེས་ནང་སེམས་ཀྱི་དུག་གསུམ་དང་ཕྱི་ལུས་ཀྱི་ནད་བསྟན་པ་དང་དེ་ན་དབྱེ་བ་སོ་སོར་ཕྱེ་ནས་བརྗོད་པའི་དགེ་བ་དང་དགོངས་གཞི་གང་ཡོད་ཞེས་ན།རྒྱུད་ལས།ལུས་སེམས་ནད་གདོན་རང་བཞིན་མ་འགྲུབ་ཕྱིར།།བདག་མེད་སྟོང་བའི་དོན་ལ་རྒྱུན་དུ་བལྟ།།ཞེས་དང་།མདོ་རྒྱུད་ལས།འདི་ཡིས་ཆོས་ཀུན་སྒྱུ་མ་ལྟ་བུ་དང་།།སྐྱེ་བ་སྐྱེད་མོས་ཚལ་འགྲོ་ལྟར་རྟོགས་ནས།།འབྱོར་བའི་དུས་དང་རྒུད་པའི་དུས་ནའང་།།ཉོན་མོངས་སྡུག་བསྔལ་དག་གིས་འཇིགས་པ་མེད།།ཅེས་རང་རྒྱུད་དུག་གསུམ་མ་རིག་པ་འཇོམས་པ་ལས་ནད་དང་སྡུག་བསྔལ་ཀུན་གྱི་རྒྱུ་སེལ་བ་དང་གཏན་གྱི་བདེ་བའང་ཐོབ་པར་གྱུར།དེ་མིན་གནས་སྐབས་ཀྱི་བདེ་བ་ཙམ་ཡང་ཐོབ་མི་སྲིད།འགྲོ་མཆོག་གཙོ་བོར་གྱུར་པའི་མི་ལུས་ཀྱང་།།མ་རིག་འཁྲུལ་བའི་དབང་གིས་འཁོར་བར་འཁྱོམ།།གཏི་མུག་དབང་གིས་སྐྱོན་ཡོན་རྒྱུ་མ་ཤེས།།འདོད་པའི་དབང་གིས་སྡིག་པའི་ལས་མང་སྤྱད།།ཞེ་སྡང་དབང་གིས་གཞན་ལ་གནད་དུ་བཙུགས།།ཕྲག་དོག་དབང་གིས་མཐོ་ལ་འགྲན་སེམས་བསྐྱེད།།ང་རྒྱལ་དབང་གིས་དམའ་ལ་ཁྱད་དུ་བསད།།ཅེས་རྒྱུད་ལས་གསུངས་བ་བཞིན་ནོ།།དེ་ཡང་གསོ་བ་པོ་སྨན་པའི་ལེའུ་ལས།ཁྱད་པར་ལས་ནི་ལྟ་སྒོམ་སྤྱོད་པ་གསུམ།།ཞེས་ལྟ་བ་སྤྲོས་བྲལ་དབུ་མ་དང་སྒོམ་པ་ཚད་མེད་རྣམས་བཞི།སྤྱོད་པ་དགེ་སྡིག་བླང་དོར་རྣམས་ཚུལ་བཞིན་བསྒྲུབ་པ་བཅས་ནི་ཆོས་ཀྱི་ཉོན་མོངས་འདུལ་བ་སེམས་ཀྱི་འཕྲོད་བསྟེན་ཡིན།བདག་མེད་མ་རིག་མ་རྟོགས་ན་མཐར་ཐུག་གི་བདེ་བ་མི་ཐོབ་པ་དང་གནས་སྐབས་ཀྱི་བདེ་བ་ཡང་དུག་གསུམ་དང་ཉོན་མོངས་རྣམས་ཀྱིས་ཁྱེར་ནས་ཕྱི་ལུས་དང་ནང་སེམས་བཅས་ལ་སྡུག་བསྔལ་ཆེན་པོ་བསྐྱེད།གཡུ་ཐོག་གསོལ་འདེབས་ལས།ཚོགས་བསགས་སྒྲིབ་སྦྱངས་ཐབས་མཁས་སྨན་དཔྱད་ཀྱིས་ལས་ཉོན་ནད་ཀྱི་གདུང་བ་ཀུན་བཅོམ་ནས།གཏན་བདེའི་ལང་ཚོ་སྦྱིན་པའི་དཔལ་ཡོན་ཅན།ངེས་དོན་གསོ་རིག་སྩོལ་ཅིག་ཡོན་ཏན་མགོན།ཞེས་བསྟན་པ་བཞིན་ཚོགས་བསགས་དང་སྒྲིབ་སྦྱངས་ལས་རང་རྒྱུད་ཞི་བ་དང་གནས་སྐབས་བདེ་བ་དང་གཏན་གྱི་བདེ་བ་ཐོབ་པར་བྱེད་པའོ།།དེའི་ཕྱིར་བོད་ཀྱི་གསོ་བ་རིག་པ་ལས་བདེ་ཐང་ནི་ལུས་སེམས་གཉིས་ཀྱི་བདེ་ཐང་ལ་གོ་ཞིང་ནང་སེམས་ཀྱི་བདེ་ཐང་དེ་ལས་གལ་ཆེ།དེ་ཡང་ནང་སེམས་རྒྱུད་ཀྱི་བདེ་ཐང་ཐོབ་པ་ལ།རིན་ཆེན་སྤུངས་བ་ལས།ཤཱཀྱ་ཐུབ་པས་མི་མཇེད་འཇིག་རྟེན་འདིར།།དུག་ལྔའི་ནད་སེལ་སྨན་གཞུང་ཆེན་པོ་བརྩམས།།ཞེས་གསུངས་པ་བཞིན་སེམས་ནད་དུག་ལྔ་དེ་སེལ་བྱེད་སྨན་གཞུང་ནི་ངེས་པ་དོན་གྱི་མདོ་རྒྱུད་ཟབ་མོ་རྣམས་ཡིན།གསོ་བ་པོ་སྨན་པའི་ལེའུ་ལས།ལྷ་རྣམས་ཀྱི་ནི་བདུད་རྩི་ལྟ་བུ་དང་།།ཀླུ་རྣམས་ཀྱི་ནི་གཙུག་ནོར་ལྟ་བུ་དང་།།དྲང་སྲོང་རྣམས་ཀྱི་བཅུད་ལེན་ལྟ་བུར་ནི།།ཁྱེད་ལ་སྨན་འདི་ཉེ་བར་གནས་གྱུར་ཅིག།རླུང་མཁྲིས་བད་ཀན་བཞི་བརྒྱ་རྩ་བཞིའི་ནད།།ཚེ་ལ་བར་དུ་གཅོད་པ་ཞི་བ་དང་།།གནོད་པའི་བགེགས་རིགས་སྟོང་ཕྲག་བརྒྱད་ཅུ་དང་།།ཡེ་འདྲོག་སུམ་བརྒྱ་དྲུག་ཅུ་ལ་སོགས་པ།།བསམ་པའི་བར་དུ་གཅོད་པ་ཞི་བར་མཛོད།།ཅེས་བོད་ཀྱི་གསོ་བ་རིག་པ་ལས་ནང་སེམས་ཀྱི་འཕྲོད་བསྟེན་ཐད་ཆོས་ཀྱི་དགོངས་དོན་མང་པོ་བརྗོད་ཡོད་པ་དང་དེའི་ནང་སེམས་རྒྱུད་ཀྱི་དུག་གསུམ་ཉོན་མོངས་རྣམས་ཞི་བར་བྱེད་པ་ཡིན།དེ་ཡང་རྒྱུད་ལས།སེམས་ཅན་ཐམས་ཅད་བདེ་བ་འདོད་པའི་ཕྱིར།།རྩོམ་པ་ཀུན་ལ་འཇུག་ཀྱང་ཆོས་མེད་ན།།བདེ་ཉིད་སྡུག་བསྔལ་རྒྱུ་ཕྱིར་ཆོས་ལ་འབད།།ཅེས་བསྟན་པ་བཞིན་ཆོས་ཀྱི་རང་རྒྱུད་ཀྱི་མ་རིག་དུག་གསུམ་ཉོན་མོངས་རྣམས་ཞི་བར་བྱེད་པ་དང་ཆོས་ཀྱི་སྟོང་བ་ཉིད་ཀྱི་བདེན་པ་མཐོང་ཐུབ་ལ་དེ་མིན་སྡུག་བསྔལ་ལས་ཐར་མི་ཐུབ།